কাাঁঠালের ভরা মৌসুম চলছে। ঝিনাইদহের শৈলকুপা, শেখপাড়া, ভাটই, হাটগোপালপুর, ঝিনাইদহ সদর, হলিধানী, কালীগঞ্জ, কোটচাঁদপুর, খালিশপুর ও বারোবাজার, যশোরের বারিনগর, চুড়ামনকাঠি, রুপদিয়া, বসুনদিয়া, নওয়াপাড়া, চৌগাছা, ঝিকরগাছা, নাভারন, কেশবপুর ও মনিরামপুর, মাগুরা জেলার শ্রীপুর, মাগুরা সদর, শালিখা, বুনাগাতি, শত্রুজিত্পুর, বিনোদপুর, নোওহাটা ও মহম্মদপুর, চুয়াডাঙ্গা জেলার আলমডাঙ্গা, শরত্গঞ্জ, বদরগঞ্জ, ডিঙ্গেদহ, চুয়াডাঙ্গা সদর, জীবননগর ও গোকুলখালী, মেহেরপুর জেলার গাংনী ও মেহেরপুর সদর এবং কুষ্টিয়া জেলার বিত্তিপাড়া, আল্লারদরগা,  ভেড়ামারা, মিরপুর, প্রাগপুর ও দৌলতপুর প্রভৃতি হাটে পৃথক কাঁঠালের হাট বসছে। চাষি বাড়ি থেকে কাঁঠাল ভ্যান ও নসিমন বোঝাই করে হাটে আনছে। নানা স্থান থেকে আসা ব্যাপারিরা কাঁঠাল কিনে বড় বড় স্তূপ করে রাখে। পরে ট্রাকযোগে রাজধানী ঢাকাসহ দেশের বিভিন্ন শহর-বন্দরে চালান নিয়ে যাচ্ছে। চাষিরা জানায়, বর্তমানে হাটে হাটে কাঁঠালের বিপুল সমারোহ। ঝিনাইদহের শৈলকুপার দামুমদিয়া গ্রামের চাষি মোঃ মফিজুল ইসলাম ও ইটালী গ্রামের মাহফুজ জানায়, এবার গাছে প্রচুর কাঁঠাল ধরেছে। দাম গত বছরের চেয়ে ৩০ ভাগেরও বেশি কম। ছোট সাইজের কাঁঠাল প্রতিশ এক  হাজার টাকা দরে বিক্রি হচ্ছে। অর্থাত্ প্রতি পিস ১০ টাকা।